Maria Branyasová

Maria Branyasová Morerová (* 4. marec 1907, San Francisco, Kalifornia, USA† 19. august 2024, Olot, Katalánsko, Španielsko) bola Španielka amerického pôvodu, ktorá bola od 17. januára 2023 do jej smrti 19. augusta 2024 vo veku 117 rokov najstarším overeným žijúcim človekom na svete.

 Osobný život 
náhľad|Maria Branyasová Morerová vo veku 4 rokov sediaca na drevenom plote so svojou rodinou v roku 1911, New Orleans.
Branyasová sa narodila 4. marca 1907 v San Franciscu v Kalifornii. Bola prvým dieťaťom a najstaršou dcérou Josepha Branyasa Julià (18771915) a Teresy Morerovej Laque (18801968). Maria Branyasová bola súčasťou španielskej rodiny (katalánskeho pôvodu), ktorá sa tam presťahovala v roku 1906, rok pred jej narodením. Ona a jej rodina sa neskôr presťahovali do Texasu, potom následne do New Orleans. Počas pobytu v New Orleans jej otec Joseph pracoval ako novinár a založil španielsky časopis Mercurio. Jej rodina sa rozhodla vrátiť do Katalánska v roku 1915 kvôli významným zvratom v živote Branyasovej otca. Mal finančné problémy, vyhlásil bankrot a jeho lekár mu odporučil tento krok pre jeho zhoršujúce sa zdravie. Kvôli nemeckej námornej prítomnosti v Atlantickom oceáne počas prvej svetovej vojny musela sa ich loď plaviť popri Kube a Azorách, aby bola  plavba bezpečná. Počas plavby Branyasová stratila schopnosť počuť na jedno ucho po tom, čo spadla z hornej paluby na spodnú palubu, keď sa hrala so svojimi bratmi. Branyasovej otec zomrel počas plavby na tuberkulózu a jej matka sa neskôr znovu vydala. Rodina sa najprv usadila v Barcelone a následne sa presťahovala na severovýchod do mesta Banyoles.

Dňa 16. júla 1931 sa Branyasová zosobášila s traumatológom Joanom Moretom, s ktorým mala tri deti: Augusta Moreta Branyasa (6. júl 193214. jún 2019), ktorý zomrel pri nehode traktora vo veku 86 rokov, Mariu Teresu Moretovú Branyasovú (* 25. október 1933) a Mariu Rosu Moretovú Branyasovú (* 1944). Počas španielskej občianskej vojny bola Branyasová zamestnaná ako zdravotná sestra pracujúca po boku svojho manžela v nacionalistickej poľnej nemocnici v Trujillo v Extremadure. Keď neskôr žili v Girone, stal sa Moret regionálnym vedúcim zdravotníckej organizácie Obra Sindical 18 de Julio. V rokoch 1972 až 1974 bol riaditeľom nemocnice Josepa Truetau, vtedy nazývanej Residencia Sanitaria Álvarez de Castro, v Girone. Branyasová pracovala ako zdravotná sestra a ako asistentka svojho manžela až do jeho smrti v roku 1976.

V deväťdesiatych rokoch Branyasová cestovala do Egypta, Talianska, Holandska a Anglicka a venovala sa šitiu, hudbe a čítaniu. V roku 2000 sa vo veku 93 rokov presťahovala do opatrovateľského domu v Olote v Katalánsku po tom, čo dostala zápal pľúc. Branyasovú tam poznali ako aktívnu obyvateľku, ktorá pokračovala v cvičení, až kým sa jej pohyblivosť nezhoršila. Branyasová hrala na klavíri až do svojich 108 rokov a v poslednej dobe kvôli strate sluchu používala na komunikáciu platformu hlas-text. Má 11 vnúčat.

Branyasová zomrela v spánku 19. augusta 2024 vo veku 117 rokov a 168 dní. Po jej smrti sa najstarším známym žijúcim človekom stala Tomiko Itooka.

 Zdravie a dlhovekosť 
Branyasová sa v roku 2017 dožila 110 rokov, čo sa podarí iba jednému z tisíc ľudí, ktorí sa dožijú 100 rokov. V marci 2020 sa Branyasová stala vtedy najstarším človekom, ktorý sa zotavil z COVID-19. V rozhovore pre The Observer vyzvala na lepšie zaobchádzanie so staršími ľuďmi: „Táto pandémia odhalila, že na starších ľudí sa v našej spoločnosti zabudlo. Celý život bojovali, obetovali čas a svoje sny pre kvalitu dnešného života. Nezaslúžili si opustiť svet takýmto spôsobom.“

V júli 2020 španielska národná rada pre výskum a lekáreň Dalt vykonali výskumnú štúdiu o vplyve pandémie koronavírusu na obyvateľov domovov pre seniorov. Štúdia sa volala  („Projekt Branyasová“) na jej počesť.

Branyasová sa oficiálne stala najstarším žijúcim človekom na svete 17. januára 2023, po smrti Lucile Randonovej z Francúzska. Stala sa tiež najstaršou osobou, ktorá kedy bývala v Španielsku 21. apríla 2023 po tom, čo prekonala Anu Maríu Velu Rubiovú, a najstaršou emigrantkou vôbec 14. mája 2023 po prekonaní Tekly Juniewiczovej. Od smrti Fusa Tatsumiho z Japonska 12. decembra 2023 je Branyasová poslednou overenou žijúcou osobou narodenou v roku 1907.

V roku 2023 sa stala subjektom vedeckého výskumu v dôsledku zachovania dobrého zdravia a pamäti v pokročilom veku.

 Referencie 

 Iné projekty 

Kategória:Storoční ľudia
Kategória:Osobnosti USA španielskeho pôvodu
Kategória:Osobnosti zo San Francisca